b'\n_START_ARTICLE_\nStara Ladoga\n_START_SECTION_\nUstanovitev in ime\n_START_PARAGRAPH_\nDendrokronologija je pokazala, da je bila Ladoga ustanovljena leta 753. Do leta 950 je bila ena najpomembnej\xc5\xa1ih trgovskih postaj v vzhodni Evropi. Trgovske ladje so plule iz Baltika preko Ladoge do Novgoroda, od tam pa do Konstantinopla ali Kaspijskega jezera. Pot do Konstantinopla se je imenovala \xc2\xa0\xc2\xbbtrgovska pot od Varjagov do Grkov\xc2\xab. Druga pot, ki se je imenovala\xc2\xa0\xc2\xbbvol\xc5\xa1ka trgovska pot\xc2\xab, je peljala po Volgi do hazarske prestolnice Itil (Atil) in od tam do ju\xc5\xbene obale Kaspijskega jezera in Bagdada. Najstarej\xc5\xa1i srednjeve\xc5\xa1ki arabski kovanec (dirham), ki so ga odkrili v Evropi, so izkopali prav v Ladogi._NEWLINE_Prebivalci Stare Ladoge so bili Nordijci, Finci in Slovani, od tod tudi njena tri imena. Njeno izvirno finsko ime Alode-joki, ki pomeni \xc2\xa0\xc2\xbbni\xc5\xbeinska reka\xc2\xab, se je preobrazilo v nordijsko Aldeigja in starovzhodnoslovansko Ladoga (\xd0\x9b\xd0\xb0\xd0\xb4\xd0\xbe\xd0\xb3\xd0\xb0).\n_START_SECTION_\nLadoga pod Rurikom in Rurikovi\xc4\x8di\n_START_PARAGRAPH_\nIpatijevski letopis pravi, da je legendarni varja\xc5\xa1ki vladar Rurik pri\xc5\xa1el v Ladogo leta 862 in jo izbral za svojo prestolnico. Rurikovi nasledniki so prestolnico preselili v Novgorod in nato v Kijev in polo\xc5\xbeili temelje Kijevske Rusije. Na robu mesta je ve\xc4\x8d velikih kraljevskih grobnih gomil \xe2\x80\x93 kurganov. V eni od njih, tako pravi izro\xc4\x8dilo, je Rurikov grob, v drugi pa grob njegovega naslednika Olega. Nordijska saga Heimskringla omenja, da je v 990. letih mesto napadel norve\xc5\xa1ki vladar Eir\xc3\xadkr H\xc3\xa1konarson in ga po\xc5\xbegal. Ladoga je bila pribli\xc5\xbeno od leta 800 do leta 900 najpomembnej\xc5\xa1e trgovsko sredi\xc5\xa1\xc4\x8de v vzhodni Evropi. 90-95% vseh arabskih dirhamov, ki so jih odkrili na \xc5\xa0vedskem, je pri\xc5\xa1lo tja ravno preko Ladoge._NEWLINE_Naslednja omemba Ladoge v kronikah je iz leta 1019, ko se je \xc5\xa1vedska princesa Ingegerda poro\xc4\x8dila z Jaroslavom Novgorodskim. Jaroslav ji je s poro\xc4\x8dno pogodbo prepustil Ladogo, Ingegerda pa je za vladarja mesta postavila o\xc4\x8detovega bratranca, \xc5\xa1vedskega grofa Regnvalda Ulfssona. Podatke iz kronike potrjujejo tudi sage in arheolo\xc5\xa1ka odkritja, ki ka\xc5\xbeejo, da se je Ladoga postopoma razvila v predvsem varja\xc5\xa1ko naselje. V mestu sta pre\xc5\xbeivela otro\xc5\xa1tvo najmanj dva \xc5\xa1vedska kralja, kralj Stenkil in Inge I., verjetno pa tudi kralj Anund G\xc3\xa5rdske._NEWLINE_V 12. in 13. stoletju je bila Ladoga trgovska postaja mo\xc4\x8dne Novgorodske republike. Kasneje se je pomen trgovanja zmanj\xc5\xa1al in ve\xc4\x8dina prebivalcev se je v 15. stoletju za\xc4\x8deli ukvarjati z ribi\xc5\xa1tvom. V 14. stoletju sta bili zahodno od Ladoge zgrajeni trdnjavi Ore\xc5\xa1ek in Korela, zato se je zmanj\xc5\xa1al tudi voja\xc5\xa1ki pomen Ladoge. V 15. stoletju je Ladoga pripadala Vodski petini (\xd0\x92\xd0\xbe\xd0\xb4\xd1\x81\xd0\xba\xd0\xb0\xd1\x8f \xd0\xbf\xd1\x8f\xd1\x82\xd0\xb8\xd0\xbd\xd0\xb0) Novgorodske republike. Imela je 84 gospodarstev, ve\xc4\x8dina zemlje pa je bila v cerkveni lasti. Republika je v mestu zgradila citadelo s petimi stolpi in nekaj cerkva. Citadela je bila na prelomu 15. in 16. stoletja obnovljena, medtem ko sta cerkvi sv. Jurija in Marijinega vnebovzetja iz sredine 12. stoletja ohranili svojo prvotno podobo. V cerkvi sv. Jurija so \xc5\xa1e vidne freske iz 12. stoletja.\n_START_SECTION_\nMestne znamenitosti\n_START_PARAGRAPH_\nCar Peter Veliki je leta 1703 ustanovil mesto Nova Ladoga (\xd0\x9d\xd0\xbe\xcc\x81\xd0\xb2\xd0\xb0\xd1\x8f \xd0\x9b\xd0\xb0\xcc\x81\xd0\xb4\xd0\xbe\xd0\xb3\xd0\xb0), ki le\xc5\xbei bli\xc5\xbee Lado\xc5\xa1kemu jezeru. Ladoga je zatem za\xc4\x8dela propadati in se preimenovala v Staro Ladogo._NEWLINE_Jedro Stare Ladoge je stara trdnjava na soto\xc4\x8dju Volhova in Jelene. V prej\xc5\xa1njih \xc4\x8dasih je imela trdnjava pomemben strate\xc5\xa1ki polo\xc5\xbeaj, ker je obvladovala edino mo\xc5\xbeno pristani\xc5\xa1\xc4\x8de za pomorske ladje, ki niso mogle pluti po reki Volhov._NEWLINE_V mestu sta poleg \xc5\xbee omenjenih cerkva tudi cerkev sv. Klimenta iz sredine 12. stoletja, ki je v ru\xc5\xa1evinah, in samostan sv. Nikolaja iz 17. stoletja._NEWLINE_V Stari Ladogi se bo do konca leta 2010 ponovno zgradil stolp Strelo\xc4\x8dnaja.'